تاشاويت أولّا لأمازيغية دالشاوية هي واحد اللوغة من لفرع الزناتي ديال اللوغات لأمازيغية دالشمال كايهضرو بيها الناس فالدزاير. اللوغة كايهضرو بيها الناس بزّاف فجبال لأوراس فالشرق ديال لبلاد فمدون باتنة وخنشلة وسطيف وأم لبواغي وسوق أهرّاس وتبسّة والشمال ديال لمينطاقة د بسكرة. الشاوية كايسمّيو اللوغة ديالهوم "تاشاويت" وكاينطقوها "ثْشاويث" أولّأ "هْشاويثْ" ([hʃawɪθ]). هاد اللوغة معروفة حتّى بالسمية ديال لأمازيغية النوميدية. كاينة تقديرات باللي مابين 1.4 و3 دلمليون واحد كايهضر بيها. النوطق لفرانساوي "الشاوية" معروف بزاف بسباب التأتير دلفرونسي على التسميات اللي متعارف عليها فالدزاير. كاينين طرق خرة ديال النطق بحال "الشاوي"، "تاشاويث"، ثْشيويث". فاللوغة دتاشاويت الثاء اللولة [θ] كاتولّي حرف لهاء /h/ الشي اللي كايخلّي الناس اللي كايهضرو بيها كايسمّيوها "هْشاويثْ". كانت تاشاويت حتى لوقت قريب لوغة مامكتوباش وماكاتقرّاش فلمدارس إلا بلقليل. الناس ديال الشاوية كانو كايخدّمو الدارجة، لفرانساوية وحتى فبعض لخطرات نݣليزية باش يهضرو على شي حوايج عندهوم علاقة بالتكنولوجيا ولمشاكيل دلمجتمع. دابا، تاشاويت وتاقبايليت ولّأت عندهوم وقت فلإعلام وعندهوم تأتير فالتقافة بسباب لحركات دالسياسة وحيتاش ولّات كاتقرا فبعض لمدارس ديال الدولة.